Otto Loewi
Otto Loewi, 1873-1961, tysk-amerikansk læge og farmakolog, professor i Graz 1909-38 og ved New York University 1940-61. Ved forsøg på frøhjerter påviste Loewi 1921-26, at stoffet acetylcholin, som tidligere var isoleret af H. Dale, indgår i signaloverførslen mellem nerveceller indbyrdes og mellem nerveceller og muskelceller. Hermed varsledes signalstoffernes store betydning. Loewi og Dale modtog sammen nobelprisen i fysiologi/medicin i 1936.